Апхуэдэхэрт гъащIэ зыхуэфащэр…
Псыгуэнсу къуажэм дэт курыт еджапIэ №1-м щекIуэкIащ Шэшэн Республикэм дзэ къулыкъу щызыгъэзащIэу гуузу хэкIуэда Црым Артур Анатолэ и къуэм фэеплъ пхъэбгъу къыхузэIухыным теухуа зэIущIэ.
Абы кърихьэлIахэщ УФ-м Къэрал кIуэцI IуэхухэмкIэ и министерствэу КъБР-м щыIэм, Ар-уан куейм и дзэ комиссариатым, къулыкъу щрихьэкIа дзэ IэнатIэм, районым и щIыпIэ самоуправленэм и Советым, къуажэ администрацэм я лIыкIуэхэр, Црымхэ я нэхъыжьхэр, Iыхьлыхэр, благъэхэр, ныбжьэгъухэр.
ЩIыхь, напэ, нэмыс псалъэхэм я мыхьэнэ куур куэдым IэщIыб щащIа мы лъэхъэнэ гугъум фIым и гъуазэу къыхэна ныбжьыщIэхэм ящыщт Артур. Пасэу зи адэр дунейм ехыжа щIалэ цIыкIур цIыхугъэмрэ хабзэ дахэмрэ щIапIыкIат и анэшхуэ Заружанрэ и анэ Iэминатрэ. Абыхэм я гугъуехьри псыхэкIуадэ хъуакъым: цIыхухъу нэхъыжь зыщхьэщымытыж унагъуэм къытехуэ къалэн псори жэуаплыныгъэ ин яхэлъу ягъэзэщIэн яхузэфIэкIырт гъащIэ гъуэгу тэмэм трагъэува зэкъуэш цIыкIуитIым. Артур зэрысабийрэ зыщIэхъуэпса дзэ къулыкъум сыт и лъэныкъуэкIи хуэфащэт: и унагъуэмрэ ныбжьэгъухэмрэ фIыуэ илъагъурт, гугъуехьым щышынэртэкъым, адэжь лъахэр хъумэныр псом ящхьэу къэзылъытэ щIалэт.
2005 гъэм фIы дыдэу курыт еджапIэр къиухри, Црымыр Совет Союзым и маршал Соколовскэм и цIэр зэрихьэу Новочеркасск дэт дзэ институтым радиосвязымкIэ, радионэтынхэмрэ телевиденэмкIэ и къудамэм щIэтIысхьащ, инженер IэщIагъэр зригъэгъуэтыну. Еджэным лэжьыгъэри дэзыхь щIалэр илъэситхум къриубыдэу взводым и командир къулыкъум нэсын хузэфIэкIащ. КъищынэмыщIауэ, Iэпщэрыбанэ зауэмкIэ, къэжэнымкIэ спортым и мастерт, япэ категорие зиIэ судьят. А псоми къадэкIуэу, дзэ-щIэныгъэ обществэм тхыдэмкIэ, щэнхабзэмкIэ, экономикэмкIэ и къудамэм хэтт.
2009 гъэм Артур къыхуагъэфэщащ Потанин Владимир и щIыхькIэ ягъэува стипендиер къэлэжьыным теухуауэ ирагъэкIуэкIа зэхьэзэхуэм и диплом.
Црымым лъэхъэнэ зэхуэмыдэхэм къратащ «За отличие в службе», «Участник боевых действий», «Ветеран боевых действий» медалхэр, «За отличие в службе ВВ МВД России» дамыгъэр.
2010 гъэм, лейтенант цIэр къыфIащри, Артур Дон Iус Ростов къалэм и МВД-м ягъэкIуащ. ИужькIэ, къыхуащIа унафэм тету, абы Шэшэн Республикэм щыIэ 46-нэ опербригадэм и 94-нэ полкым и къалэныр къыщрихьэлIэн щIидзащ, майор къулыкъур иIыгъыу. ЩIалэ жыджэрыр зыхэт гупым фIыуэ къалъагъурт, дзыхь къыхуащIырт, щытхъу пылъу дэтхэнэ къалэнри игъэзащIэрт…
2012 гъэм, шыщхьэIу мазэм и 6-м Црым Артур хэкIуэдащ, щIэпхъаджащIэхэм япэщIэту. Апхуэдэ гузэвэгъуэр нэгъуэщI унагъуэхэми имыхьэн папщIэ, хьэщIэхэми бысымхэми щIалэгъуалэр къыхураджащ мамырыгъэм, зэкъуэтыныгъэм, нобэ Кавказ псор зыгъэгулэз къуэш зэрыукIыж зауэр зыублахэм япэщIэтыну, абыхэм зыщахъумэну.
Къызэхуэсахэр щIагъэдэIуащ Артур усыгъэ мардэм тету и анэм къыхуитхыу щыта письмохэм. ЩIалэм и дэтхэнэ зы сатырми къыхэщырт дзэ къулыкъум и мыхьэнэмрэ Iэщэ зыIыгъ зауэлIым и къалэнхэр зэрыгъунапкъэншэмрэ, псом ящхьэращи, ахэр мамырыгъэм зэрихъумакIуэр.
Балъкъыз Людмилэ,
Псыгуэнсу къуажэм дэт курыт
школ №1-м и егъэджакIуэ.
